b'\n_START_ARTICLE_\nItalijanski gospodarski \xc4\x8dude\xc5\xbe\n_START_PARAGRAPH_\nItalijanski gospodarski \xc4\x8dude\xc5\xbe ali gospodarski boom Italije je naziv za obdobje italijanskega gospodarstva med petdesetimi in sedemdesetimi leti dvajsetega stoletja, v katerih je dr\xc5\xbeava do\xc5\xbeivela izredno gospodarsko in tehnolo\xc5\xa1ko rast.\n_START_SECTION_\nPoliti\xc4\x8dna predzgodovina\n_START_PARAGRAPH_\nPo drugi svetovni vojni je bila Italija vklju\xc4\x8dena v Marshallov na\xc4\x8drt, kar ji je znatno pomagalo pri splo\xc5\xa1ni rekonstrukciji de\xc5\xbeele. Z nastopom hladne vojne in z "\xc5\xbeelezno zaveso" med politi\xc4\x8dnima blokoma se je Italija zna\xc5\xa1la na samem robu zahodne Evrope in je postala vmesni \xc4\x8dlen in most med vzhodom in zahodom, med Balkanom in centralno Evropo, pa tudi med centralno Evropo in severno Afriko. Vojna zgodovina je bila v marsi\xc4\x8dem pozabljena, ker se je vsem Evropskim dr\xc5\xbeavam zahodnega bloka spla\xc4\x8dalo, da Italija prevzema in bla\xc5\xbei trenje z vzhodnim blokom.\n_START_SECTION_\nGospodarsko stanje\n_START_PARAGRAPH_\nVsa povojna Evropa se je v petdesetih letih obnavljala, zato se je razvila intenzivna mednarodna trgovina. Povpra\xc5\xa1evanje je raslo in italijanski industrijalci so se odzvali z modernizacijo svoje ponudbe: v petdesetih letih je 62,3\xc2\xa0% celotnega izvoza \xc5\xa1lo v evropske de\xc5\xbeele. Odlo\xc4\x8dilnega pomena je bilo odkritje metana in drugih ogljikovodikov v Padski ni\xc5\xbeini in ustanovitev dr\xc5\xbeavne ustanove Istituto per la Ricostruzione Industriale (IRI), ki je v kratkem \xc4\x8dasu posodobila italijansko industrijo. Razen tega je na hiter razvoj odlo\xc4\x8dilno vplivala sorazmerno nizka cena delovne sile, saj so se v industriji zaposlovali predvsem priseljenci iz italijanskega juga, ki jim je bila tudi skromna pla\xc4\x8da bolj sprejemljiva od ekonomskih razmer doma\xc4\x8dega kraja._NEWLINE_Ameri\xc5\xa1ki viri so mnenja, da je Korejska vojna (1950-1953), v kateri je bila prisotna tudi Italija kot \xc4\x8dlanica Zdru\xc5\xbeenih narodov, bila glavni vzrok italijanske nagle rasti. Vojna je namre\xc4\x8d zahtevala visoke koli\xc4\x8dine farmacevtskih in kovinskih izdelkov, ki jih je italijanska industrija lahko nudila. _NEWLINE_Seveda je gospodarski \xc4\x8dude\xc5\xbe nastajal samo v severni in srednji Italiji, medtem ko je ju\xc5\xbena Italija imela od tega samo pomanjkanje delovne sile v kmetijstvu in posledni\xc4\x8dno skr\xc4\x8denje izvoza vsled skromnega pridelovanja. Evropska Unija je v tem videla celo pozitivno plat, v kolikor je bil na ta na\xc4\x8din privilegiran kmetijski izvoz iz severne Evrope.\n_START_SECTION_\nEkonomski \xc4\x8dude\xc5\xbe\n_START_PARAGRAPH_\nZaradi novih trgovskih mo\xc5\xbenosti z Evropo in prekomorskimi dr\xc5\xbeavami se je italijanski izvoz med letoma 1950 in 1962 potrojil (+307\xc2\xa0%). Celo na primer tekstilna industrija, ki je leta 1954 utrpela velike zgube, se je v teku naslednjih let opomogla in reorganizirala v dve zelo uspe\xc5\xa1ni proizvodni dejavnosti: velike industrije so ustvarjale za izvoz, manj\xc5\xa1i obrati so pokrivali notranjo porabo. Modernizacija in stalno posodabljanje industrij sta privedla do specializacij v proizvodnji, ki je tako nudila vedno ve\xc4\x8dji izbor izdelkov. Rasla so velika podjetja (Fiat, Olivetti, Barilla, Agip) pod vodstvom nadarjenih in sposobnih ljudi (Gianni Agnelli, Carlo De Benedetti, Pietro Barilla, Enrico Mattei)._NEWLINE_Najve\xc4\x8dje priznanje je Italija dobila leta 1960 od angle\xc5\xa1kega Financial Times, pod okriljem katerega je mednarodna skupina izvedencev dodelila Italiji oskarja za najbolj solidno valuto v zahodnem svetu. Po tem priznanju je bil dolo\xc4\x8den paritetni te\xc4\x8daj med liro in dolarjem na 625, kar je omogo\xc4\x8dilo revalvacijo zlatih rezerv centralne italijanske banke Banca d\'Italia in posledni\xc4\x8dno zni\xc5\xbeanje dr\xc5\xbeavnih dolgov. Sledila so vi\xc5\xa1anja italijanskih delnic na vseh svetovnih borzah. Leta 1957 je nastalo Skupno Evropsko Tr\xc5\xbei\xc5\xa1\xc4\x8de in Italija je bila ena od \xc5\xa1estih ustanovnih \xc4\x8dlanic. Z odprtjem meja se je blagovni promet \xc5\xa1e pove\xc4\x8dal._NEWLINE_Porast gospodarstva je mo\xc4\x8dno vplival na splo\xc5\xa1no blaginjo prebivalstva. Pogostoma se navaja podatek o hladilnikih, ki so bili leta 1951 prisotni v 3\xc2\xa0% gospodinjstev, leta 1971 pa v 94\xc2\xa0% gospodinjstev. Leta 1954 so se za\xc4\x8dele televizijske oddaje RAI in televizijski sprejemniki so postopoma pri\xc5\xa1li v vse hi\xc5\xa1e. Avtomobili, najprej Fiat 600 in Fiat 500, so postali dosegljivi za ve\xc4\x8dino dru\xc5\xbein in so med drugim omogo\xc4\x8dali poletne in zimske po\xc4\x8ditnice. Zanimiv je podatek, da se je med letoma 1951 in 1972 povpre\xc4\x8dna telesna vi\xc5\xa1ina Italijanov zvi\xc5\xa1ala od 170 cm na 174 cm.\n_START_SECTION_\nZaklju\xc4\x8dek obdobja\n_START_PARAGRAPH_\nNeverjetna ekonomska rast se je nadaljevala vse do 1960., ko se je industrijski zagon po\xc4\x8dasi unesel. Proizvodna dejavnost, pa tudi ekonomsko stanje prebivalstva, sta ostajala na zadovoljivi vi\xc5\xa1ini, a ni bilo porasta. Statisti\xc4\x8dne vrednosti so se po\xc4\x8dasi ni\xc5\xbeale. Leta 1962 se je za\xc4\x8del niz organiziranih protestov in stavk, ki je dovedel do ob\xc4\x8dutnega zvi\xc5\xa1anja delavskih pla\xc4\x8d. Reakcija delodajalcev je bilo zmanj\xc5\xa1anje investicij in beg kapitalov, to je iskanje trgov in delovne sile izven dr\xc5\xbeave. Politi\xc4\x8dne sile so se zna\xc5\xa1le v nepredvidenih te\xc5\xbeavah in niso bile kos spremembam. Bli\xc5\xbeala se je "vro\xc4\x8da italijanska jesen" leta 1969, ki je s splo\xc5\xa1no sindikalno mobilizacijo globoko vplivala na politiko in zakonodajo.  Pozitivne strani ekonomskega \xc4\x8dude\xc5\xbea so se povlekle \xc5\xa1e do leta 1973, ko je nastopila energetska kriza. Pojavila se je zahteva po var\xc4\x8devanju z energijo, kar je v industriji pomenilo prilagoditev strojev in postopkov novim pogojem, za kar pa veliko industrij ni imelo sredstev. Gospodarski \xc4\x8dude\xc5\xbe je bil zaklju\xc4\x8den.'